DEĊIŻJONI TAL-KUMMISSJONI
tat-3 ta' Frar 2006
li temenda d-Direttiva 2001/109/KE tal-Parlament Ewropew u tal-Kunsill u d-Deċiżjoni tal-Kummissjoni 2002/38/KE rigward l-istħarriġ statistiku li sar fuq pjantaġġuni ta' ċerti speċji ta' siġar tal-frott
(innotifikata taħt dokument numru C(2006) 5963)
(2006/128/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2001/109/KE tal-Parlament Ewropew u tal-Kunsill tad-19 ta' Diċembru 2001 rigward l-istħarriġ statistiku li jrid isir mill-Istati Membri sabiex ikun iddeterminat il-potenzjal tal-produzzjoni ta' pjantaġġuni ta' ċerti speċji ta' siġar tal-frott (1), u b'mod partikolari l-Artikolu 1(2), it-tielet subparagrafu, u l-Artikolu 2(2) u 4(2) tiegħu,
Billi:
(1)
Id-Direttiva 2001/109/KE, wara li tistabbilixxi lista ta' speċji li jrid isirilhom stħarriġ fl-Istati Membri, hija implimentata bid-Deċiżjoni tal-Kummissjoni 2002/38/KE tas-27 ta' Diċembru 2001 li tistabbilixxi l-parametri ta' l-istħarriġ u tistipula l-kodiċi u r-regoli standard għat-traskrizzjoni, f'forma li taqrah magna, tad-data relatata ma' l-istħarriġ dwar pjantaġġuni ta' ċerti speċji ta' siġar tal-frott (2). Dik id-Deċiżjoni tistabbilixxi l-limiti ta' l-oqsma tal-produzzjoni li jridu jiġu stabbiliti u l-kodiċi rispettivi tagħhom u l-ispeċji tal-frott u l-varjetajiet.
(2)
Bħala riżultat ta' l-adeżjoni ta' l-Istati l-Membri l-ġodda huwa neċessarju li jkunu adattati l-Annessi rispettivi għad-Direttiva 2001/109/KE u għad-Deċiżjoni 2002/38/KE.
(3)
Id-Direttiva 2001/109/KE u d-Deċiżjoni 2002/38/KE għandhom, għalhekk, ikunu emendati kif xieraq.
(4)
Il-miżuri previsti f'din id-Deċiżjoni huma skond l-opinjoni tal-Kumitat Permanenti għall-Istatistika ta' l-Agrikoltura, stabbilit bid-Deċiżjoni tal-Kunsill 72/279/KEE (3),
ADOTTAT DIN ID-DEĊIŻJONI:
Artikolu 1
L-Anness tad-Direttiva 2001/109/KE huwa sostitwit bit-test ta' l-Anness li jinsab ma' din id-Deċiżjoni.
Artikolu 2
L-Annessi I u III tad-Deċiżjoni 2002/38/KE huma emendati skond l-Annessi II u III, rispettivament, għal din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, it-3 ta' Frar 2006.